08.04.2018
Аҧсны Ахада Рауль Ҳаџьымба Аҧсуа иашахаҵаратә уахәама анапхгаҩы Бассариани (Аҧлиаа) Мшаҧныҳәа иаҧыло Аҧсны жәлари дрыдныҳәалеит.
Адныҳәалараҟны, ҷыдала, иҳәоуп:
"Акыр иаҧсоу аб Бассариан (Аҧлиаа)!
Гәык-ҧсыкала ишәыдысныҳәалоит иааиуа ақьырсиан ныҳәа ду Амшаҧы! Ишәзеиҕьасшьоит агәабзиара, агәамч, шәныҳәа-ныҧхьарақәа ирыцзааит аманшәалара, аихьӡара ҿыцқәа!
Акыр иаҧсоу ҳауаажәлар!
Ишәымазааит Амшаҧы-лаша алҧха-агәыҧха! Ахирра, аизҳа-зыҕьара рымазааит досу шәыҩнаҭақәа! Анцәа Ду шәырхьигӡааит шәыгәҭакы бзиақәа! Ҳазегьы ҳацәыхьчазааит агәнаҳа, арыцҳара, амашәыр!
Амшаҧы лаша амш аҽны иҵегь иҕәҕәахааит ҳгәеизыбылра, ҳаизыразра".